Tallinn, 27. mai 2008. Pressinõukogu arutas Sven Sildniku
kaebust Vikerraadio peale ning otsustas, et Eesti
Rahvusringhääling ei ole rikkunud head ajakirjandustava.
Sven Sildnik kaebas saates Ummafon 1. märtsil 2008 eetris
olnud intervjuu peale Rein Veidemanniga. Kaebaja leidis, et Rein
Veidemann esitas saates tema kohta tõsiseid süüdistusi
kehavigastuste tekitamises ja rõvetsemises. Sven Sildniku
arvates on tema kohta avaldatud eksitavat infot ning talle
tulnuks sõna anda.
Eesti Rahvusringhääling selgitas, et Rein Veidemanni
seisukoht rõvetsemissüüdistuse osas on hinnanguline ja see oli
tema sõnavabaduslik väljendus ning kehavigastuste tekitamises ei
ole Sven Sildnikku süüdistatud.
Pressinõukogu otsustas, et Rahvusringhääling ei eksinud hea
ajakirjandustava vastu. Pressinõukogu arvates ei ole Rein
Veidemann Sven Sildnikku süüdistanud, vaid on andnud hinnangu
Kivisildniku raamatus kirjutatu kohta.
Pressinõukogu peab loomulikuks Eesti Rahvusringhäälingu
seisukohta, et vastastikust süüdistamist, iseäranis kaks kuud
hiljem, raadioeetris ei võimaldata.
Pressinõukogu otsuse allkirjastas nõukogu esimees Eve Rohtla.
PN